SEKSYON 22
Waray Kahadlok nga Nagsangyaw an mga Apostol
Madagmit nga nag-uswag an Kristiano nga kongregasyon bisan pa han pagkontra
NAPULO ka adlaw katapos sumaka hi Jesus ha langit, mga 120 han iya disipulo an nagtirok ha usa nga balay ha Jerusalem durante han Pyesta han Pentekostes, 33 K.P., han mga Judio. Katapos, tigda la nga napuno an balay hin aringasa sugad hin haganas han makusog nga hangin. Milagroso nga nakagyakan an mga disipulo hin mga pinulongan nga diri nira hinbabaroan. Ano an hinungdan hini? An Dios naghatag hin baraan nga espiritu ha mga disipulo.
Ha gawas han balay, damu an bisita tikang ha iba-iba nga lugar para han pyesta. Nanhipausa hira nga hibatian an mga disipulo nga mag-opay magyakan han ira yinaknan. Ha pagsaysay han nahitabo, gin-unabi ni Pedro an tagna ni propeta Joel nga “iipison” han Dios an iya espiritu nga maghahatag hin milagroso nga mga regalo ha mga nakarawat hito. (Joel 2:28, 29) Iginpatin-aw hinin makatirigamnan nga ebidensya han baraan nga espiritu an importante nga pagbag-o: Nabalhin an pag-uyon han Dios tikang ha Israel ngadto ha bag-o nga naestablisar nga Kristiano nga kongregasyon. Hito nga panahon, an naruruyag mag-alagad ha paagi nga inuuyonan han Dios kinahanglan magin sumurunod ni Kristo.
Samtang hito nga panahon, nagtikaduro an pagkontra ngan an mga disipulo ginpriso han mga kaaway. Kondi han gab-i, gin-abrihan hin anghel ni Jehova an purtahan han prisohan ngan ginsugo hira nga magpadayon ha pagsangyaw. Pagkaaga, ito gud an ira ginbuhat. Sinulod hira ha templo ngan nagsangyaw mahitungod kan Jesus. Nasina an relihiyoso nga mga nakontra ha ira ngan ginsugo hira ha pag-undang. Kondi, waray kahadlok nga binaton hira: “Kinahanglan namon nga sugton an Dios san-o an mga tawo.”
Nagtikaduro pa gud an pagkontra. Gin-akusahan han pipira nga Judio hi disipulo Esteban hin pagpasipara ngan ginbato tubtob mamatay. Usa nga batan-on, hi Saulo nga taga-Tarso, an nagkinita nga may pag-uyon ha ginbubuhat. Katapos, kinadto hiya ha Damasko basi dakpon an iba nga sumurunod ni Kristo. Samtang nagbibiyahe, nagkaada masilaw nga kapawa tikang ha langit ngan may tingog nga siniring: “Saulo, Saulo, kay ano nga gintitimaraot mo ako?” Nabuta hiya tungod han kalamrag, ngan nagpakiana: ‘Hin-o ka Ginoo?’ Ngan ito binaton: “Ako hi Jesus.”
Paglabay hin tulo ka adlaw, ginsugo ni Jesus hi disipulo Ananias nga ibalik an pagkita ni Saulo. Nabawtismohan hi Saulo ngan nagtikang magsangyaw nga waray kahadlok mahitungod kan Jesus. Hi Saulo nagin kilala nga hi apostol Pablo ngan nagin madasigon nga membro han Kristiano nga kongregasyon.
Hito nga panahon, an mga disipulo ni Jesus nagsasangyaw han maopay nga sumat han Ginhadian han Dios ha mga Judio ngan Samaritano la. Kondi, usa nga anghel an nagpakita kan Cornelio—usa nga mahadlukon ha Dios nga opisyal nga sundalo han Roma—ngan nagsiring nga ipatawag hi apostol Pedro. Upod han iba pa, nagsangyaw hi Pedro kan Cornelio ngan ha iya panimalay. Samtang nagyayakan hi Pedro, nakakarawat hin baraan nga espiritu inin tumuroo nga mga Hentil, ngan nagsugo hi Pedro nga bawtismohan hira ha ngaran ni Jesus. Hito nga takna, an dalan ngadto ha kinabuhi nga waray kataposan abrido na ha katawohan ha ngatanan nga nasud ngan andam na an kongregasyon ha pagpasamwak han maopay nga sumat ha kahigrayoan.
hat_Latn war_Latn war_Latn war_Latn war_Latn war_Latn war_Latn war_Latn war_Latn